b"\n_START_ARTICLE_\nBjarne Aas\n_START_SECTION_\nOppvekst og utdannelse\n_START_PARAGRAPH_\nSin oppvekst hadde Bjarne Aas i Christiania, og han hadde sine f\xc3\xb8rste opplevelser med seiling i Leangenbukten i Asker. Allerede i ten\xc3\xa5rene fattet han inng\xc3\xa5ende interesse for b\xc3\xa5tkonstruksjon. P\xc3\xa5 den tekniske h\xc3\xb8yskolen i Horten studerte han skipskonstruksjon og jobbet etter eksamen som b\xc3\xa5tkonstrukt\xc3\xb8r i Fredrikstad, senere i Bergen og T\xc3\xb8nsberg. I 1916 grunnla Bjarne Aas Norsk Gearfabrikk AS p\xc3\xa5 Isegran i Fredrikstad.\n_START_SECTION_\nSuksess\n_START_PARAGRAPH_\nI 1922 designet og bygget Bjarne Aas sin f\xc3\xb8rste 6mR yacht \xc2\xabAskladden\xc2\xbb, men som regatta-seiler var b\xc3\xa5ten ikke s\xc3\xa6rlig vellykket. Fortsatt er b\xc3\xa5ten i drift etter noe nylig restaurering._NEWLINE_I 1924 fikk han gjennombruddet med sin 6mR Yacht \xc2\xabElizabeth V\xc2\xbb, mye fordi denne b\xc3\xa5ten vant gullmedalje i olympiske leker i Paris samme \xc3\xa5r. Aas ble da regnet som en utfordrer til den allerede anerkjente Johan Anker. I 1925 designet og bygget Bjarne Aas ytterligere to 6mR yachter: \xc2\xabElizabeth VI\xc2\xbb, som f\xc3\xb8rt av Eugen Lunde vant Gold Cup, samt \xc2\xabFlaks\xc2\xbb som vant det skandinaviske mesterskapet i 1925. _NEWLINE_I 1936 etablerte Aas sitt eget b\xc3\xa5tbyggeri p\xc3\xa5 Isegran ved Glommas utl\xc3\xb8p i Fredrikstad. Her var det p\xc3\xa5 det meste sysselsatt 60 medarbeidere._NEWLINE_6-meteren International One Design var en popul\xc3\xa6r serie, ofte benevnt IOD. Denne ble opphavet til en egen regattaklasse som fortsatt er en aktiv konkurranseklasse._NEWLINE_P\xc3\xa5 30-tallet var Bjarne Aas p\xc3\xa5 toppen av sin karriere som yacht-designer. Han designet og bygget en rekke 6mR yachter, noe som gjorde ham anerkjent over hele verden. For sin innsats for \xc3\xa5 fremme norsk b\xc3\xa5tkonstruksjon  ble han i 1957 utnevnt til ridder av 1. klasse av St. Olavs Orden.\n_START_SECTION_\nRedningssk\xc3\xb8ytene\n_START_PARAGRAPH_\nI 1932 designet Aas sin f\xc3\xb8rste redningssk\xc3\xb8yte \xc2\xabBiskop Hvoslef\xc2\xbb for Redningsselskapet. Dette var den f\xc3\xb8rste motoriserte redningssk\xc3\xb8yta i selskapets historie. Han tok da utgangspunkt i sk\xc3\xb8ytene som Colin Archer tidligere hadde designet, men han mente at disse hadde for d\xc3\xa5rlig b\xc3\xa6ring i akterskipet. Derfor la han ut akterskipet s\xc3\xa5pass mye at b\xc3\xa5ten fikk en s\xc3\xa5kalt krysserhekk. Dette skulle gi bedre styring og hindre at b\xc3\xa5ten gravde seg ned under slep. I perioden frem til 1940 ble det bygget ytterligere 14 redningssk\xc3\xb8yter for redningsselskapet etter design av Bjarne Aas.\n_START_SECTION_\nAasterna\n_START_PARAGRAPH_\nI tillegg til konkurranseseilerne og redningssk\xc3\xb8ytene er Aas ogs\xc3\xa5 kjent for sine lystb\xc3\xa5ter. Blant disse st\xc3\xa5r Aasterna som en suksesshistorie. Dette var 23 til 32 fots snekker bygget for rask man\xc3\xb8vrering p\xc3\xa5 sj\xc3\xb8en og den ble introdusert i det norske markedet i 1934. Av de dr\xc3\xb8yt 50 Aasternene som ble bygget er rundt 20 b\xc3\xa5ter bevart.\n_START_SECTION_\nNye tider og konkurs\n_START_PARAGRAPH_\nS\xc3\xb8nnen Henrik Aas fulgte opp sin fars tradisjoner og designet i 1961 I.O.D.Princess som bar tydelig preg av \xc3\xa5 v\xc3\xa6re inspirert av Bjarne Aas' arbeider. Av denne ble det bygget dr\xc3\xb8yt 40 b\xc3\xa5ter._NEWLINE_P\xc3\xa5 60-tallet ble b\xc3\xa5tbyggerbransjen revolusjonert ved at plast, glassfiber og aluminium erstattet tre som byggemateriale. Bjarne Aas \xc3\xb8nsket ikke \xc3\xa5 innrette seg etter de moderne byggemetodene, da han mente disse nye byggematerialene var uforenlig med hans fag som konstrukt\xc3\xb8r. Dette f\xc3\xb8rte til \xc3\xb8konomiske problemer for virksomheten, og i 1968 begj\xc3\xa6rte han b\xc3\xa5tverftet konkurs.\n_START_SECTION_\nEtterm\xc3\xa6le\n_START_PARAGRAPH_\nBjarne Aas' b\xc3\xa5tkonstruksjoner har en sentral rolle i norsk kysttradisjon, noe som gjenspeiles ved at en rekke av hans b\xc3\xa5ter idag er verneverdige. Han har idag en gate oppkalt etter seg i Fredrikstad; Bjarne Aas' gate. Det er ogs\xc3\xa5 satt opp en byste av ham p\xc3\xa5 Isegran._NEWLINE_Det gamle b\xc3\xa5tbyggeriet p\xc3\xa5 Isegran ble i 1973 overtatt av Fredrikstad museum, og ble i 2007 delvis omgjort til teaterscene."